钦定古今图书集成/明伦汇编/官常典/第706卷 > 徒人费
## 钦定古今图书集成/明伦汇编/官常典/第706卷 > 徒人费

按《左传庄公八年》：齐侯使连称管至父戍葵丘，瓜时而往曰：“及瓜而代期戍。”公问不至，请代，弗许，故谋作
乱。僖公之母弟曰夷仲年，生公孙无知，有宠于僖公，
衣服礼秩如适，襄公绌之，二人因之以作乱。连称有
从妹在公宫，无宠，使间公曰：“捷，吾以女为夫人。”冬十
二月，齐侯游于姑棼，遂田于贝丘，见大豕，从者曰：“公
子彭生也。”公怒曰：“彭生敢见！”射之，豕人立而啼。公惧，
队于车，伤足丧屦。反诛屦于徒人费，弗得，鞭之，见血，
走出，遇贼于门，劫而束之。费曰：“我奚御哉？”袒而示之
背，信之。费请先入，伏公而出，斗死于门中，石之纷如，
死于阶下。遂入，杀孟阳于床，曰：“非君也，不类见公之
足于户下。”遂弑之，而立无知。